12.4.2022
ET
Euroopa Liidu Teataja
L 114/51
(15)
Komisjon märkis 1. aprillil 2022, et FATA ei olnud teatanud oma kavatsusest kasutada määruses (EÜ) nr 2111/2005 sätestatud kaitseõigust, nagu nõuti komisjoni kirjas, mis edastati FATA-le 21. märtsil 2022.
(16)
ELi lennuohutuskomitee tuli kokku 5. aprillil 2022, et arutada olukorda seoses FATA sertifitseeritud lennuettevõtjate ohutustasemega ning FATA suutlikkusega täita rahvusvahelisi lennundusohutusstandardeid.
ELi lennuohutuskomitee võttis teadmiseks Chicago konventsiooni rikkumised, millele on osutatud põhjendustes 6 ja 7, ning kohaldatavate rahvusvaheliste tsiviillennundusohutusstandardite rikkumise, millele on osutatud põhjenduses 10.
Samuti märkis komitee, et puudub valmidus teha koostööd komisjoni ja ELi liikmesriikidega FATA ja tema sertifitseeritud lennuettevõtjate suutlikkuse küsimuses, et tagada lennuettevõtjate õhusõidukipargi, sealhulgas põhjendustes 4 ja 5 osutatud õhusõidukite jätkuv lennukõlblikkus ja ohutu käitamine.
(17)
Täiendavalt kaaluti ka nõukogu määrusest (EL) 2022/328 (5) (millega muudetakse määrust (EL) nr 833/2014) tulenevate piiravate meetmete järgnevat mõju ning eelkõige lühiajalist käitamisalast mõju, mida avaldab üksnes piiratud juurdepääs navigatsiooniandmebaaside ja maapinnaga kokkupõrke vältimise süsteemide andmebaasidele, kahjustades seega oluliselt FATA sertifitseeritud lennuettevõtjate käitatavate õhusõidukite ohutu navigeerimise võimet.
(18)
Võeti arvesse asjaolu, et kohaldatavate piiravate meetmete tulemusel on FATA sertifitseeritud lennuettevõtjatele antav tehniline tugi piiratud.
Lisaks suurendab selline tehnilise toe puudumine ning Venemaal registreeritud uute õhusõidukite arvu märkimisväärsest kasvust tulenev täiendav järelevalvetegevus FATA töökoormust ja vajadust eksperditeadmiste järele, mida tõenäoliselt ei ole võimalik koheselt saavutada, võttes arvesse ühelt poolt lepingu artikli 83bis sätteid, mille kohaselt on sellist tegevust Venemaal senini teostatud, ja teiselt poolt kohaldatavate piiravate meetmete tagajärgi.
(19)
Võttes arvesse eespool nimetatud rikkumisi ning komisjoni ja ELi liikmesriikidega koostöö tegemise valmiduse puudumist, jättes käsitlemata komisjoni 21. märtsi 2022. aasta kirjas tõstatatud konkreetsed küsimused ja probleemid, järeldasid komisjon ja ELi lennuohutuskomitee kooskõlas määruse (EÜ) nr 2111/2005 lisas sätestatud ühiste kriteeriumidega, sealhulgas eelkõige kolmanda kriteeriumiga, et puuduvad tõendid selle kohta, et FATA suudaks täita Chicago konventsioonist ja selle lisades sisalduvatest standarditest tulenevaid kohustusi seoses põhjendustes 4 ja 5 osutatud õhusõidukeid käitavate FATA sertifitseeritud lennuettevõtjatega.
(20)
Kooskõlas määruse (EÜ) nr 2111/2005 lisas sätestatud ühiste kriteeriumide, eelkõige esimese kriteeriumiga, on FATA sertifitseeritud lennuettevõtjad, kes on käitanud üht või mitut põhjendustes 4 ja 5 osutatud õhusõidukit, näidanud olulisi ohutuspuudujääke, lubades lennutegevust, millega rikutakse ärilise lennutranspordi suhtes kohaldatavaid asjakohaseid rahvusvahelisi ohutusstandardeid.
(21)
Komisjon on määruse (EÜ) nr 2111/2005 lisa kohaste ühiste kriteeriumide põhjal jõudnud järeldusele, et nimekirja lennuettevõtjatest, kelle suhtes kohaldatakse liidu piires tegevuskeeldu, tuleks muuta, lisades kõik Venemaal serditud lennuettevõtjad, mis käitavad põhjendustes 4 ja 5 osutatud õhusõidukeid, määruse (EÜ) nr 474/2006 A lisasse.
(22)
Liikmesriigid peaksid jätkuvalt kontrollima, et FATA poolt serditud lennuettevõtjad järgiksid tulemuslikult asjakohaseid rahvusvahelisi ohutusstandardeid, seades prioriteediks kõigi Armeenias serditud lennuettevõtjate kontrollimise seisuplatsil vastavalt komisjoni määrusele (EL) nr 965/2012 (6).
(5) Nõukogu 25. veebruari 2022. aasta määrus (EL) 2022/328, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 49, 25.2.2022, lk 1).
(6) Komisjoni 5. oktoobri 2012. aasta määrus (EL) nr 965/2012, millega kehtestatakse lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 296, 25.10.2012, lk 1).